શિક્ષક તરીકેની દસ વર્ષની કામગીરી બાદ, પાવલીશની માધ્યમિક શાળાના સંચાલક તરીકે તેમની નિમણૂક થતાં શિક્ષણ માટેની સંકલ્પનાઓને વ્યાવહારિક રૂપ આપવા માટે જાણે એક પ્રયોગભૂમિ તેમને પ્રાપ્ત થઈ. આ અનોખા પ્રયોગો અને પ્રાપ્ત કરેલાં સુંદર પરિણામોને તેમણે આ પુસ્તકમાં મૂક્યાં છે. બાળકો તરફના પ્યારને તેમણે પોતાનાં જીવનની મુખ્ય બાબત ગણાવી છે અને એથી જ પુસ્તકનું નામ ‘દિલ દીધું મેં બાળકોને’ રાખીને શિક્ષણ માટેની અને શિક્ષક માટે પણ અતિ મૂલ્યવાન બાબતનો જાણે સંકેત આપ્યો છે. તેઓ પોતે કહે છે તેમ, આ પુસ્તકમાં વર્ગની બહારના કેળવણી કાર્યની છણાવટ કરવામાં આવી છે. બાળકને આસપાસના જગતમાં કેવી રીતે દોરી જવું, શીખવામાં મદદ કરીને એવી માનસિક મહેનતને વધારે સહેલી કેવી રીતે બનાવવી; તેના અંતરમાં કેવી રીતે ઉમદા લાગણીઓને જગાવીને, માનવ હસ્તી ઇષ્ટ હોવાની નિષ્ઠા કેવી રીતે સીંચવી વગેરે જણાવવાની કોશિશ કરી છે. એક સંચાલક તરીકેનાં વ્યવસ્થાપન, નિરીક્ષણ, કે સૂચનો આપવાનાં ચીલાચાલુ કાર્યને બદલે, બાળકો સાથે શિબિર, પર્યટનો, અને અન્ય સર્જનાત્મક પ્રવૃત્તિમાં પણ તેઓ લાંબા ગાળા માટે સાથે રહી મિત્ર બની રહ્યા.